b"\n_START_ARTICLE_\nScenarist\n_START_PARAGRAPH_\nScenar\xc3\xadst je pisatelj, ki se ukvarja s pisanjem scenarijev, bodisi za gledali\xc5\xa1ke igre, bodisi televizijske, radijske oddaje ali filme. Scenarij je lahko scenaristovo izvirno delo, ali pa le priredba knji\xc5\xbene predloge. Scenarij je lahko napisan tudi v obliki biografije (biografski film), kar pomeni, da scenarist napi\xc5\xa1e igro povzeto ali navdihnjeno po resni\xc4\x8dnih dogodkih ali delno povzeto po resni\xc4\x8dnih dogodkih o neki resni\xc4\x8dni zgodovinski osebi - oziroma dogodku. \xc4\x8ce zgodba govori o zgodovinski osebi ni nujno, da ta oseba \xc5\xa1e \xc5\xbeivi.\n_START_SECTION_\nScenarist kot poklic\n_START_PARAGRAPH_\nScenarist je najve\xc4\x8dkrat tako imenovani ''svobodni'' (angle\xc5\xa1ko freelance) poklic . Poklic scenarista ne zahteva formalne izobrazbe, potrebno pa je imeti veliko koncentracijo, biti dober pripovedovalec z inovativnimi idejami in veliko domi\xc5\xa1ljije. Scenaristi niso nikoli redno zaposleni, razen v primerih televizijske ali radijske produkcije, kjer so lahko zaposleni z rednim delovnim \xc4\x8dasom in pi\xc5\xa1ejo za televizijske ali radijske oddaje, navadno so pogodbeno zaposleni. Ve\xc4\x8dina, \xc4\x8de ne vsi scenaristi svojo kariero pri\xc4\x8dnejo graditi s pisanjem t. i. \xc5\xa1pekulacijskih scenarijev (angle\xc5\xa1ko spec-ulation script), kar pomeni, da za kon\xc4\x8dan scenarij ne bodo nujno prejeli pla\xc4\x8dila ali kakr\xc5\xa1ne koli nagrade.  Velikokrat se tudi zgodi, da scenaristu dela ne uspe prodati, \xc4\x8de pa mu \xc5\xbee uspe, ni nujno, da je film posnet po njegovi predlogi, zgodbi oziroma scenariju._NEWLINE_Scenaristi v ZDA so leta 2007/08 uresni\xc4\x8dili tudi stavko, ki je prizadela izgubo okoli 37.700 delovnih mest in \xc5\xa1kodo v vrednosti okoli 2,5 milijarde dolarjev.\n_START_SECTION_\nZastopstvo literarnih agencij\n_START_PARAGRAPH_\nGlavna stvar, ki lo\xc4\x8di profesionalnega scenarista od amaterskega je, da profesionalne scenariste navadno zastopajo literarne agencije, amaterski pa so manj izku\xc5\xa1eni in jih nih\xc4\x8de ne zastopa, zato te\xc5\xbeje prodajo svoja dela. Amaterski scenaristi, gledano v praksi, potrebujejo ve\xc4\x8d let, da prodrejo v zabavno industrijo in da uspejo.\n_START_SECTION_\nPoklicne bojazni\n_START_PARAGRAPH_\nEna izmed ve\xc4\x8djih bojazni tega poklica je, da v primeru odkupa avtorskih pravic scenarija lahko kupec (kot studio ali produkcijsko podjetje) najame novega avtorja scenarista, ki bi lahko prevzel naziv prvotnega avtorja, ki je v prvi vrsti napisal scenarij. Zato se v tak\xc5\xa1nih primerih podpi\xc5\xa1ejo avtorske pogodbe, ki med drugim vsebujejo \xc4\x8dlene o nazivih in scenaristi\xc4\x8dnih popravkih. Edini na\xc4\x8din, da se avtor lahko zavaruje je, da s partnerjem sklene avtorsko pogodbo in se za\xc5\xa1\xc4\x8diti pred nepotrebnimi to\xc5\xbebami in pravnimi zapleti s strani sebe ali nevede celo kupca. V ameri\xc5\xa1ki filmski in televizijski industriji obstajajo s strani ceha scenaristov (WGA) posebna pravila, kako se pla\xc4\x8duje in ravna s scenaristi. S posebnimi dolo\xc4\x8dili so scenaristi, kot delovna sila bolje zavarovani.\n_START_SECTION_\nProdaja izvirnih del\n_START_PARAGRAPH_\nScenarist lahko poleg scenarija proda tudi zgodbo, ideje, predloge. Na tako imenovanih \xe2\x80\x9dfestivalih scenaristov in pisateljev\xe2\x80\xb3, konvencijah in drugih dogodkih, kjer se zbirajo literati, si delijo izku\xc5\xa1nje in mnenja - se lahko tudi zgodi, da komu uspe prodati svoje delo. Ti veliki dogodki privabijo producente in literarne agente, ki i\xc5\xa1\xc4\x8dejo nove talente in dela, v katerih bi lahko bili zainteresirani._NEWLINE_Ker je filmski trg tako zelo subjektiven in hitro spreminjajo\xc4\x8d, se dogajajo izjeme, ki \xc4\x8dez \xc4\x8das postanejo navada. Zgodba in scenarij se na\xc4\x8deloma prodajata v paketu, vendar se je nemalokrat \xc5\xbee zgodilo, da se je zgodba prodala, scenarij pa ne.\n_START_SECTION_\nVloga scenarista v Sloveniji\n_START_PARAGRAPH_\nV Sloveniji se letno posname okoli petnajst celove\xc4\x8dernih filmov . Slovenski scenaristi brez redne zaposlitve - se samo s pisanjem scenarijev ne morejo pre\xc5\xbeivljati. Redko jim uspe prodati scenarij, velikokrat se zgodi, da so odgovorni za nastanek novega filma, torej ti scenaristi igrajo \xc5\xa1e vlogo re\xc5\xbeiserja, producenta ali obojega. V tak\xc5\xa1nih primerih je tudi ve\xc4\x8dja mo\xc5\xbenost, da za svoje delo prejmejo pla\xc4\x8dilo, ker na honorarje ali odkupe pravic za zgodbo ali scenarij ne morejo vedno ra\xc4\x8dunati."